|  |  |
| --- | --- |
|  | 18. august 2016  Pressemeddelelse |
|  | Forskning og Formidling  Formidling  41 20 60 16  Henrik.Schilling@natmus.dk |

**Tøjhusmuseet søsætter udstillingen Sømagt og byder på masser af aktiviteter**

Tøjhusmuseet søsætter sin udstilling ”Sømagt! Flåden i krig og fred”, og det går ikke stille af. I weekenden den 27. og 28. august er der masser af aktiviteter. Mød Tordenskjold, kom i piratskole og lær at fægte og bygge skibsmodeller.

Tøjhusmuseet har byens bedste modeller. De vises nu i udstillingen ”Sømagt! Flåden i krig og fred”, som fortæller den danske flådes historie. I den anledning inviterer Tøjhusmuseet til en lang række aktiviteter for flådetossede søulke i alle aldre. Det sker i [weekenden 27. og 28. august.](http://natmus.dk/museerne/toejhusmuseet/aktiviteter/aabning-af-soemagt/)

Du kan møde Tordenskjold, Danmarks og Norges mest berømte søhelt, som for 300 år siden udkæmpede drabelige søslag i Store Nordiske Krig. Han får selskab af Christian den 4. som byggede Tøjhuset i 1604, der i dag huser Tøjhusmuseet, hvor udstillingen vises. Men oprindelig byggede Christian den 4. Tøjhuset som våbenmagasin for kongens flåde, som havde sin base i Tøjhushavnen.

Børn kan komme i lære som vaskeægte pirat i Lafocardas Piratskole, hvor eleverne designer deres eget piratflag, lærer piratmyterne at kende og får til opgave at finde Laforcadas gyldne kanon i udstillingen. Og de bør lytte godt efter og lære, så det ikke går dem lige så galt som virkelighedens Laforcada. Han var en pirat i Caribien, der blev skudt og dræbt piratjægere fra den danske flåde i 1825.

**Lær at fægte**

Som matros i flåden er det en god ting at kunne fægte. Det kan man lære af Københavns Historiske Fægteklub, som holder fægteskole i Tøjhusgården, og bagefter kan børnene selv prøve.

Ingen uden udstilling om flåden uden skibe, og weekenden byder på både modelskibe og rigtige skibe.

Orlogsmuseets Modelbyggerlaug bygger modelskibe sammen med gæsterne. Det er et ældgammelt håndværk, og i gamle dage før konstruktionstegningernes tid blev der altid fremstillet en model af det krigsskib, skibstømrerne skulle bygge.

Søværnets skoleskib Alholm lægger søndag til kaj ved den Sorte Diamant og byder gæster ombord, hvor søkadetter fortæller om livet i flåden i dag. Og så kommer Christianshavns Travaljelaug ligeledes søndag den 28. august og ror ture med gæsterne.

Der bliver selvfølgelig også mulighed for at få en rundvisning i den nye udstilling med en af Danmarks førende flådeeksperter Jakob Seerup, som har været med til at flytte udstillingen fra det nu lukkede Orlogsmuseum på Christianshavn.

Alle aktiviteter er gratis, når entréen er betalt.

**Program lørdag 27. august:**

Kl. 12.00-16.00: Laforcadas sørøverskole

Kl. 12.30, 13.30, 14.30 og 15.30: omvisninger i udstillingen Sømagt!

Kl. 12.00-16.00: vær med når Orlogsmuseets Modelbyggerlaug bygger skibsmodeller

Kl. 12.00-16.00: oplev søheltene Christian 4. og Tordenskjold live

Kl. 13.15, 13.45, 14.15 og 14.45: Københavns Historiske Fægteklub underviser i fægtning

**Program søndag 28. august:**

Kl. 12.00-16.00: Laforcadas sørøverskole

Kl. 12.30, 13.30, 14.30 og 15.30: omvisninger i udstillingen Sømagt!

Kl. 12.00-16.00: vær med når Orlogsmuseets modelbyggerlaug bygger skibsmodeller

Kl. 12.00-16.00: oplev søheltene Christian 4 og Tordenskiold live

Kl. 12.00-16.00: orlogsfartøjet Alholm holder åbent skib

Kl. 12.00-16.00: Christianshavns Travaljelaug giver seljture i kanalen

[Se eventuelle programændringer her](http://natmus.dk/museerne/toejhusmuseet/aktiviteter/aabning-af-soemagt/).

**For yderligere oplysninger og interview:**

Ansvarlig for aktiviteterne Ane Green,

Tel. +45 41 20 60 17, E-mail: [ane.signe.green@natmus.dk](mailto:ane.signe.green@natmus.dk)

Presseansvarlig Henrik Schilling

Tel. +45 41 20 60 16, E-mail: [henrik.schilling@natmus.dk](mailto:henrik.schilling@natmus.dk)